SKRIFTLIG FORESPØRGSEL E-0843/02

af Isidoro Sánchez García (ELDR) til Kommissionen

(26. marts 2002)

Om: Naturkatastrofer i Latinamerika

Som medlem af Delegationen for Forbindelserne med Landene i Mellemamerika og Mexico vil jeg gerne vide, hvad EU foretager sig i tilfælde af naturkatastrofer i Latinamerika.

Hvilken indsats har EU gjort i landene i Centralamerika, i Mexico og i Sydamerika for at yde bistand og samarbejde i forbindelse med naturkatastrofer? Oplysningerne ønskes opdelt efter land, indsatsens art, beløb, budget og udgiftsområde, og hvilke prognoser der gælder på det korte sigt?

Svar afgivet på Kommissionens vegne af Poul Nielson

(3. juni 2002)

EU har foretaget sig følgende som reaktion på de seneste fem års naturkatastrofer i Mellem- og Sydamerika og Mexico:

Humanitære bistandsforanstaltninger budgetpost B7-210

Kontoret for Humanitær Bistand (ECHO) har besluttet at finansiere en række projekter som reaktion på naturkatastrofer i Mellem- og Sydamerika. En fortegnelse over disse projekter sendes direkte til det ærede medlem og til Parlamentets sekretariat (tabel 1). ECHO finansierer projekter, der gennemføres af europæiske ikke-statslige organisationer, FN-organisationer og organisationer under Røde Kors. Indsatsen har været rettet mod levering af fødevarer og kosttilskud, vand og sanitet, lægemidler og nødsundhedspleje, epidemiologisk tilsyn, levering af vigtige nødhjælpsartikler, midlertidigt husly og udbygning af landbrugsproduktionen.

ECHO er klar til at reagere på fremtidige naturkatastrofer i regionen. Der er planer om at træffe yderligere beslutninger i første halvdel af 2002 om projekter, der skal følge op på jordskælvet i El Salvador sidste år og fortsat afhjælpe tørkeproblemerne i Mellemamerika.

Dipecho-foranstaltninger budgetpost B7-219

ECHO er også aktiv inden for katastrofeberedskab gennem Dipecho-programmet. Dette program tager sigte på katastrofelindring og -beredskab på regionalt niveau.

Andesfællesskabet og Mellemamerika er to af de fem prioriterede regioner under Dipecho.

Målene for Dipecho er at opbygge den lokale kapacitet, etablere varslingssystemer, iværksætte mindre projekter til afhjælpning af naturkatastrofer samt udbrede oplysninger og erfaring på lokalt, nationalt og regionalt niveau.

En fortegnelse over Dipecho-finansieringen i disse regioner i de sidste fem år sendes direkte til det ærede medlem og til Parlamentets sekretariat (tabel 2).

Det er meningen, at der fortsat skal finansieres Dipecho-projekter i Andesfællesskabet og Mellemamerika i 2002 og længere frem i tiden.

Fødevaresikkerhed budgetpost B7-20

I de sidste fem år EU foretaget to særlige interventioner i Mellem- og Sydamerika under budgetposten for fødevaresikkerhed:

- i 1998 blev der gennemført foranstaltninger for 20 389 036 EUR til fremme af genopbygningen af produktionskapacitet i lande, der blev ramt af orkanen Mitch og af tørke og oversvømmelser som følge af El Niño

- i 2001 blev der afsat 727 882 EUR til fordeling af såsæd som følge af tørken i Mellemamerika.

En fortegnelse over disse foranstaltninger sendes direkte til det ærede medlem og til Parlamentets sekretariat (tabel 3).

Eventuelle kommende foranstaltninger, der træffes som reaktion på naturkatastrofer under denne budgetpost, vil blive vurderet fra sag til sag.

Rehabilitering budgetpost B7-313

Denne budgetpost blev anvendt i 1997 efter orkanen Cesar til at finansiere eksperthold med henblik på genetablering og vedligeholdelse af dæmninger og flodbredder, der var blevet beskadiget af orkanen.

Den er også blevet anvendt til det regionale program for genopbygningen i Mellemamerika, der siden 1999 er blevet gennemført i de fire lande, der blev hårdest ramt af orkanen Mitch. Indsatsområderne under dette program er vand og sanitet, sundhed samt boliger og uddannelse.

En nærmere beskrivelse af disse foranstaltninger sendes direkte til det ærede medlem og til Parlamentets sekretariat (tabel 4).

Denne type foranstaltninger vil fremover blive finansieret under budgetpost B7-310 (se nedenfor).

Finansielt og fagligt samarbejde budgetpost B7-310

De foranstaltninger, der finansieres under budgetpost B7-310, skal være på linje med Kommissionens meddelelse om sammenkoblingen af nødhjælp, rehabilitering og udvikling(1). Programmet udgør et sammenhængende hele, der sikrer kontinuiteten med tidligere og igangværende foranstaltninger og supplerer de foranstaltninger, der finansieres under andre budgetposter. Det er et vigtigt bidrag til bekæmpelsen af fattigdom (da det er de fattige befolkningsgrupper, der rammes hårdest af følgerne af naturkatastrofer) og til den regionale integration.

Kommissionen har netop godkendt programmeringen af de horisontale programmer for hele Latinamerika i perioden 2002-2006, hvorunder der er afsat 40 mio. EUR til foranstaltninger i forbindelse med naturkatastrofer. På den ene side skal disse foranstaltninger tage sigte på at forbedre de mekanismer, der gør det muligt bedre at håndtere følgerne af naturkatastrofer. På den anden side skal de planlagte kreditter bruges til at gennemføre de prioriteter, som de europæiske, latinamerikanske og vestindiske stats- og regeringsoverhoveder fastlagde i Rio i 1999 med henblik på at fremme naturkatastrofeforanstaltninger af fælles interesse for Latinamerika og EU (f.eks. forbedring af samarbejdet på civilbeskyttelsesområdet mellem landene i de to regioner og udvikling af forbindelserne mellem lokalsamfundene i regionerne, bl.a. med hensyn til risikoreducerende foranstaltninger).

Som led i programmeringen for 2002-2006 vil Kommissionen desuden snart tage stilling til godkendelsen af de regionale strategier for Mellemamerika og Andesfællesskabet. Under disse strategier er der planlagt naturkatastrofeforanstaltninger for henholdsvis 20 og 10 mio. EUR, som vil tage sigte på at støtte regionale initiativer og fremme det regionale samarbejde. De vil blive koncentreret om at forbedre de forebyggende netværk og samtidig stimulere udviklingen af en fælles retsramme for regionale forebyggelsesmekanismer i Mellemamerika, styrke civilbeskyttelsen og den regionale samordning heraf samt gøre risikoforvaltningssystemerne i Andesfællesskabet mere effektive.

På baggrund af følgerne af de seneste naturkatastrofer har Kommissionen i sin programmering for visse individuelle lande (Honduras, El Salvador og Venezuela) i perioden 2002-2006 også medtaget nationale foranstaltninger, der kan bidrage til at gøre befolkningen mindre sårbar over for naturkatastrofer. Disse foranstaltninger tager hovedsagelig sigte på en mere rationel anvendelse af landområderne og en bedre og mere bæredygtig forvaltning af naturressourcerne over de næste fem år.

I alt vil der ifølge programmeringen af budgetpost B7-310 for 2002-2006 direkte eller indirekte blive afsat ca. 155 mio. EUR til naturkatastrofer i Latinamerika. Dette store beløb er berettiget med tanke på omfanget af problemerne i Latinamerika.

(1) KOM(2001) 153 endelig udg.